༄༅། །འཕགས་པ་ཛམྦྷ་ལ་དམར་པོའི་བསང་མཆོད་ཀྱི་ཆོ་ག་རྣམ་པར་རྒྱལ་བའི་དབྱངས་སྙན་ཞེས་བྱ་བ་བཞུགས།། ༄༅། །དཔལ་ལྡན་བླ་མ་ནམ་མཁའ་མཛོད་ལ་གུས་པར་ཕྱག་འཚལ་ལོ། །འདིར་གྲྭ་པ་མངོན་ཤེས་ཅན་ནས་བརྒྱུད་པའི་ཛམྦྷ་ལ་དམར་པོའི་བསང་མཆོད་བྱ་བས། བསང་རྫས་རྣམས་དང་། གཏོར་མ་ནོར་བུའི་དབྱིབས་ཅན་ཚེ་རིལ་གྱིས་བསྐོར་བར་བཤམས་ལ། འདི་སྐད་བརྗོད་དོ། །ཨོཾ་བིཾ་མ་ལ་ཡི་རིན་ཆེན་སྣོད་ཡངས་སུ། །ཛཾ་ཡིཾ་གསང་གསུམ་བྱིན་བརླབས་གཏོར་མ་དང་། །ཏུ་རུཥྐ་སོགས་ལེགས་སྦྱར་བསང་མཆོད་སྤྲིན། །ཀུན་བཟང་རྣམ་པར་ཐར་པའི་རྗེས་འགྲོར་ཤོག །ཀྭ་ཡེ་འདོད་དགུ་ཆར་འབེབས་ཛམྦྷ་ལ། །ཁ་དོག་རབ་དམར་ཞལ་གསུམ་ཕྱག་དྲུག་པ། །ག་པུར་མདངས་དང་སེར་ནག་རྨུགས་འཛིན་ཚོགས། །ང་ཡི་གནས་འདིར་དངོས་་གྲུབ་སྩོལ་ཕྱིར་གཤེགས། །ཅ་ལེར་བཀྲམ་པའི་གདན་བཞུགས་ཛམྦྷ་ལ། །ཆ་ལུགས་རྒྱན་བཟང་ནོར་བུ་ནེའུ་ལེ་ལས། །ཇ་དར་ནོར་བུ་འཇོ་ཞིང་སྐྱེ་འགྲོ་རྣམས། །ཉ་ལྟར་དབང་བྱེད་ལྕགས་ཀྱུ་ཞགས་པ་འཛིན། །ཏ་ཐཱ་ག་ཏའི་ཡུམ་གྱུར་རིགས་བྱེད་མ། །ཐ་མས་ལྕགས་ཞགས་དང་པོས་མདའ་གཞུ་འགེངས། །ད་ལྟར་ཁྱོད་ཀྱི་ཐུགས་ཀར་བརྟན་པར་བཞུགས། །ན་བུན་འཁྲིགས་ལྟར་ནོར་ལྷས་བསྐོར་བ་ལ། །པ་ཏྲ་ཡངས་པར་ཉེ་བར་སྤྱོད་པ་ལྔ། །ཕ་གུ་ལྟར་བརྩེགས་བཟའ་བཅའི་བ་ལིནྟྲཿ། །བ་མོ་ལ་སོགས་འདོད་འཇོའི་བཞོན་མ་མང་། །མ་རྨོས་རྨོས་པའི་ལོ་ཐོག་འབྲུ་ཡི་རིགས། །ཙ་ར་ལུག་དང་ར་སྐྱེས་རི་དྭགས་ཚོགས། །ཚ་གདུང་སྐྱོབ་པའི་གྲིབ་བསིལ་གཡོ་བ་ཅན། །ཛ་བོ་ཤིང་སོགས་བསྲེགས་པའི་དུད་སྤྲིན་འདི། །ཝ་ལེར་དམིགས་པའི་མགྲོན་མཆོག་རྣམས་ལ་འབུལ། །ཞ་ཉེ་མེད་པའི་དངུལ་འདྲའི་འཛུམ་དཀར་སྟོན། །ཟ་ཆོག་པས་མཚོན་རྒྱུ་སྦྱོར་འཁོར་བཅས་ལ། །འ་འུར་དབྱངས་ཀྱིས་འདོད་དོན་ཞུ་བ་ནི། །ཡ་རབས་དམ་པའི་སྤྱོད་པར་བདག་གནས་ཤིང་། །རྭ་བ་གངས་རིས་བསྐོར་བའི་ལྗོངས་ཀུན་གྱི། །ལ་ཀླུང་སྐྱེ་འགྲོས་ཁེངས་པ་མེད་བཏུད་ཅིང་། །ཤ་རིའི་བུ་ལྟར་བློ་གྲོས་རྒྱས་གྱུར་ནས། །ས་སྟེངས་བསྟན་པའི་ཉིན་བྱེད་འགྱུར་བ་དང་། །ཧ་ཧའི་ག་ཞ་དང་བཅས་སེམས་ཅན་རྣམས། །ཨ་རོ་གེ་ཞེས་མཛའ་གཅུགས་བྱམས་པས་སྤྲེལ། «ལྷའི་དབང་པོ།་་་་་»།ཨིནྡྲ་ཉིད་ལྟར་དགའ་བདེ་འབྱོར་པའི་ཚོགས། །ཨུ་ད་དྷི་མཚུངས་དག་ལ་སྤྱོད་པ་དང་། །ཨེ་ཝཾ་གྱིས་མཚན་བསྟན་པ་དེ་འཛིན་དང་། །ཨོ་ང་ནམ་གྱི་སྲི་ཞུར་བྱེད་པར་བཅས། །ཕན་ཚུན་ཕུན་སུམ་ཚོགས་པའི་དཔལ་རྣམས་ནི། །འགྲན་པ་བཞིན་དུ་རྒྱས་པའི་ཕྲིན་ལས་སྒྲུབས། །ཅེས་འཕགས་པ་ཛམྦྷ་ལ་དམར་པོའི་བསང་མཆོད་ཆོ་ག་རྣམ་པར་རྒྱལ་བའི་དབྱངས་སྙན་ཞེས་བྱ་བ་འདིའང་། ས་དཀར་དབུ་མཛད་རྡོ་རྗེ་འཛིན་པ་སངས་རྒྱས་དཔལ་ལྡན་པའི་ངོར། བནྡེ་ཚུལ་ཁྲིམས་རིན་ཆེན་དུ་བོད་པས། གངས་ཅན་པའི་བརྡ་དང་མཐུན་པའི་ཨ་ཕྲེང་ཀ་ཕྲེང་གི་ལམ་ནས་མདོར་བསྡུས་ཏེ་འཕྲལ་དུ་སྨྲས་པ་སརྦ་མངྒ་ལཾ། སྐབས་གཞན་དུ་བཟླས་པ་བྱེད་ན། མདུན་བསྐྱེད་གཙོ་བོའི་ཐུགས་ཀའི་རིགས་བྱེད་མ་ལས། ལས་བྱེད་ཀྱི་མཁའ་འགྲོ་མ་ལྕགས་ཀྱུ་ཞགས་པ་འཛིན་པའི་ཚོགས་སྤྲོས། འཇིག་རྟེན་ཁམས་ཀྱི་མི་ནོར་ལོངས་སྤྱོད་ཐམས་ཅད་བཀུག་སྟེ་རང་གི་གནས་ཁང་ཡོངས་སུ་གང་བར་བསམ། དེ་བཞིན་དུ་ཛམྦྷ་ལ་དང་ནེའུ་ལེ་དང་། འོག་གི་གནོད་སྦྱིན་རྣམས་ཀྱི་ཞལ་ནས་ཀྱང་གསེར་དངུལ་ཟས་ནོར་སོགས་ཅི་འདོད་པ་སྐྱུགས་ནས་དངོས་གྲུབ་ཐོབ་པར་བསམས་ལ། སྔགས་ནི། ཨོཾ་ཛམྦྷ་ལ་ཛ་ལེནྡྲཱ་ཡ་དྷ་ན་མེ་དྷི་ཧྲཱིཿསྭཱ་ཧཱ། ཞེས་བཟླས་སོ།། །།